1. ปัจจัยความเสี่ยง

การดำเนินธุรกิจของบริษัทฯ มีปัจจัยความเสี่ยงที่อาจจะมีผลกระทบโดยตรงต่อบริษัทฯ
ดังรายละเอียดต่อไปนี้

1.  ความเสี่ยงด้านลูกค้า

  เนื่องจากทางบริษัทได้มีการกระจายความเสี่ยงไปในลูกค้าในหลายอุตสาหกรรมและในหลายภาคพื้นทวีป
  แต่เนื่องจากแนวโน้มในปัจจุบันการควบรวมและซื้เอกิจการได้เกิดขึ้นบ่อยครั้งในตลาดต่างประเทศซึ่งเหตุการณ์ดังกล่าวอาจทำให้มีการเปลี่ยนแปลงนโยบายในการจัดซื้อจัดหา
  ซึ่งอาจทำให้มีผลกระทบต่อบริษัททั้งในแง่บวกและในแง่ลบ
  อย่างไรก็ตามทางบริษัทได้พยายามสร้างความสัมพันธ์ที่ดีกับลูกค้า
  และมีการพัฒนากระบวนการผลิตอย่างต่อเนื่องเพื่อให้ลูกค้าเกิดความมั่นใจในการใช้บริการ
  ซึ่งเป็นการป้องการเปลี่ยนแปลงที่อาจเกิดขึ้นในแง่นโยบายการสั่งซื้อของลูกค้า

  นอกจากนั้นทางบริษัทยังได้มีการตั้งบริษัทย่อยในภาคพื้นทวีปเดียวกับลูกค้าเพื่อให้การบริการที่ดีขึ้นและเป็นการเข้าถึงลูกค้าปัจจุบันและเพิ่มศักยภาพในการขยายตลาดในภาพพื้นดังกล่าว
  ดังวอย่างเช่นการเปิดสำนักงานขายในประเทศเดนมาร์กเมื่อปี 2549 เป็นต้น

2.  ความเสี่ยงเรื่องอัตราแลกเปลี่ยน

  บริษัทฯ มีรายได้มากกว่า 90% จากการขายโดยการส่งออกเป็นเงินสกุลดอลลาร์สหรัฐ
  และในขณะเดียวกันมีการนำเข้าวัตถุดิบและเครื่องจักรจากต่างประเทศด้วยเงินดอลลาร์สหรัฐเช่นกัน
  บริษัทฯ จึงมีความเสี่ยงเนื่องจากการเปลี่ยนแปลงของอัตราแลกเปลี่ยนค่าเงินบาท
  สำหรับรายได้จากการขายสุทธิหลังหักต้นทุนจากการนำเข้า ทั้งนี้บริษัทฯ
  ได้ทำสัญญาขายเงินตราต่างประเทศล่วงหน้า (Forward Exchange Contracts)
  เพื่อป้องกันและลดความเสี่ยงนี้ที่อาจมีผลกระทบต่อจำนวนเงินบาทที่บริษัทจะได้รับชำระหนี้จากลูกหนี้การค้าต่างประเทศ

3.  ความเสี่ยงด้านการจัดหาวัตถุดิบและการควบคุมต้นทุนวัตถุดิบ

  ธุรกิจของบริษํทฯ มีต้นทุนหลักคือต้นทุนของวัตถุดิบ
  ซึ่งต้องเป็นวัตถุดิบที่ต้องมีคุณภาพอย่างดีตรงตามที่ลูกค้ากำหนด
  บริษัทฯจึงมีความเสี่ยงในการจัดหาวัตถุดิบมาให้ทันเพื่อการผลิตและขาย
  ตามกำหนดเวลาที่ลูกค้าต้องการ
  นอกจากนั้นยังมีความเสี่ยงด้านการต่อรองราคาเนื่องจากผู้ขายชิ้นส่วนอิเลคทรอนิคส์ส่วนใหญ่จะอยู่ในต่างประเทศรวมถึงปริมาณการสั่งซื้อในแต่ละครั้งที่อาจมีผลต่อราคาด้วย
  ทางบริษัทฯ จึงได้ดำเนินการจัดตั้งบริษัทย่อยขึ้นที่ประเทศเดนมาร์ก
  เพื่อเพิ่มขีดความสามารถในการจัดซื้อจัดหาวัตถุดิบที่มีคุณภาพและดำเนินการต่อรองราคาได้อย่างใกล้ชิดกับผู้ขาย
  โดยเฉพาะในแถบประเทศยุโรป นอกจากนั้นได้ดำเนินการทำสัญญากับผู้ขายเกี่ยวกับการเก็บ
  Safety Stock ที่ผู้ขาย
  เพื่อเพิ่มประสิทธิภาพในการตอบสนองความต้องการของลูกค้าได้ทันเวลาและเป็นการเพิ่มประสิทธิภาพในการบริหารสินค้าคงคลัง

4.  ความเสี่ยงด้านการจัดเก็บหนี้จากลูกค้า

  เนื่องจากลูกค้าส่วนใหญ่ของบริษัทฯจะอยู่ในต่างประเทศ การติดตามข่าวสารสถานการณ์การ
  เปลี่ยนแปลงของลูกค้าแต่ละรายโดยเฉพาะสถานการณ์ด้านการเงินเป็นสิ่งสำคัญ
  ซึ่งอาจมีความเสี่ยงด้านการจัดเก็บหนี้กับลูกค้าที่มีลักษณะเป็นการขายเชื่อ
  ดังนั้นบริษัทฯมีการติดตามและบริหารลูกหนี้อย่างจริงจังนอกเหนือจากกระบวนการพิจารณาการกำหนดระยะเวลาการรับชำระเงินของแต่ละลูกค้าอย่างเข้มงวด
  ตลอดจนการติดต่ออย่างใกล้ชิดกับลูกค้าทุกราย

5.  ความเสี่ยงด้านการจัดหาและรักษาบุคคลากรที่มีคุณภาพ

  เนื่องจากธุรกิจของบริษัทฯ มีการผลิตสินค้าที่ขึ้นกับความต้องการของลูกค้าหลากหลายอุตสาหกรรม
  ดังนั้นการวางแผนการผลิตจะมีความผันผวนตามการเปลี่ยนแปลงในความต้องการของลูกค้า
  และเนื่องจากอุตสาหกรรมอิเลคทรอนิคส์ของบริษัทจำเป็นต้องอาศัยบุคคลากรที่มีประสบการณ์
  มีทักษะพอสมควร จึงมีความเสี่ยงทางด้านการจัดหาพนักงานที่มีคุณภาพ
  เพื่อให้เพียงพอและเหมาะสมกับความต้องการที่อาจเปลี่ยนแปลงได้ในแต่ละช่วงเวลา
  ทั้งนี้ทางบริษัทฯได้มีนโยบายในการฝึกอบรมและพัฒนาบุคคลากรเพื่อให้รอบรู้งานในหลายหน้าที่ตลอดจนสามารถเข้าใจการทำงานทั้งระบบ
  นอกจากนี้ได้มีการปรับเปลี่ยนโครงสร้างของผลตอบแทนให้อยู่ในระดับที่สามารถแข่งขันกับตลาดและการวัดผลงานให้มีประสิทธิภาพ
  เพื่อสร้างแรงจูงใจและส่งเสริมให้มีการพัฒนายิ่งขึ้น
  อีกทั้งให้การสนับสนุนการร่วมกันทำงานเป็นทีมและแลกเปลี่ยนความรู้ ประสบการณ์ระหว่าง 2
  โรงงาน
  และเพื่อให้สามารถบริหารจำนวนพนักงานได้สอดค้องกับการเปลี่ยนแปลงของความต้องการอย่างเหมาะสมขึ้น
  บริษัทฯได้มีการร่วมมือกับบริษัทจัดหาแรงงานในการพัฒนาบุคคลากรจ้างพนักงานเป็นการชั่งคราวเพื่อลดความเสี่ยงดังกล่าวด้วย

6.  ความเสี่ยงด้านการเปลี่ยนแปลงเทคโนโลยี

  ผลิตภัณฑ์อิเลคทรอนิคส์โดยทั่วไปมักจะมีการเปลี่ยนแปลงรุ่น
  รูปแบบและลักษณะการใช้งานอย่างรวดเร็ว
  แต่สำหรับเทคโนโลยีในอุตสาหกรรมผลิตและประกอบแผงวงจรอิเลคทรอนิคส์ของบริษัท
  จะเป็นการเปลี่ยนแปลงที่มีการพัฒนาอย่างค่อยเป็นค่อยไป
  จึงมีความเสี่ยงด้านการเปลี่ยนแปลงอยู่บ้าง

  อย่างไรก็ตามบริษัทได้มีการลงทุนในเทคโนโลยีใหม่ๆ
  เพื่อรองรับเทคโนโลยีของตลาดที่จะเกิดขึ้นในอนาคต ยกตัวอย่างเช่น
  เทคโนโลยีการผลิตแบบไร้สารตะกั่ว
  ซึ่งได้มีการกำหนดให้มีการเปลี่ยนแปลงในประเทศยุโรปในกลางปี 2006 แต่ทางบริษัท
  ได้มีการเริ่มการผลิตกระบวนการดังกล่าวตั้งแต่ปี 2002 เป็นต้น
  ปัจจุบันบริษัทได้มีการลงทุนในเทคโนโลยีใหม่ๆ เพื่อรองรับความต้องการของตลาดอยู่ตลอดเวลา
  และนอกจากนั้นยังได้ร่วมมือกับลูกค้าในการผลิตผลิตภัณฑ์เทคโนโลยีใหม่ๆ ให้กับลูกค้าอีกด้วย